আলিপুরদুয়ার, ১৬ সেপ্টেম্বর : কয়েকজন সেনা অফিসারের সোর্সকে কাজে লাগিয়ে স্মাগলারদের কাছ থেকে সোনা পায় পুলিশ। খবর দেওয়ায় উদ্ধার হওয়া ১৫ কেজি সোনার মধ্যে আট কেজি নেন দুই সেনা অফিসার। বাকি সোনা পুলিশ অফিসাররা নেন। কিন্তু, ভাগাভাগি করতে গিয়েই বিপত্তি। কে ভাগে বেশি নেবে আর কে কম এই নিয়ে পুলিশ অফিসাররা নিজেদের মধ্যে দ্বন্দ্ব জড়িয়ে পড়েন। আর এই দ্বন্দ্বই ঘটনাকে সামনে নিয়ে আসে। সূত্রের খবর, ঘটনার তদন্তে নেমে এই তথ্য জানতে পেরেছেন CID-র তদন্তকারীরা। রাজ্যের গোয়েন্দারা আরও জানতে পেরেছেন, গোটা ঘটনা ধামাচাপা দিতে রাতারাতি হাসিমারা আউটপোস্টের OC-কে বদলি করা হয়। তবে তাতেও লাভ হয়নি। কারণ, বিষয়টি CID জেনে যায়। যদিও ভাগাভাগি ও সোনা পাচারের অভিযোগ অস্বীকার করেছেন সোনা পাচারে অভিযুক্তদের আইনজীবী।